Dragi prijatelji, dragi sugrađani, dopustite da vas pozdravim i zaželim dobrodošlicu na svečanu sjednicu GV Grada Skradina, a u povodu blagdana sv. Jeronima, zaštitnika Grada Skradina, kojeg stoljećima častimo tražeći njegovu zaštitu i blagoslov.

Sv. Jeronim, zaštitnik Skradina i Dalmacije, jedan je od najznamenitijih svetaca, čija je materijalna i duhovna ostavština snažno utjecala na kršćanski i moralni svjetonazor Europe, upravo je primjer kako vizija, ustrajnost i posvećenost cilju donosi uspjeh. Uspjeh koji i individualno i kao zajednica tražimo i želimo.

Svečane sjednice Gradskih vijeća u pravilu su mjesta na kojem se priča isključivo o uspjehu, optimizmu, nadi i vjeri u bolje sutra. Složili se ili ne oko toga što čini jedan uspjeh, sigurno ćemo se složiti o tome da iza uspjeha uvijek stoji vizija i naporni rad, baš kao što je to bio život sv. Jeronima. I zato danas, 1600 godina poslije smrti sv. Jeronima, želimo vjerovati da kao Grad i kao zajednica slijedimo vrijednosti njegova života i stvaramo rezultate koji pozitivno mijenjaju lice Skradina. Naši građani, naravno, dat će sud o tome koliko je naš optimizam stvaran i utemeljen na istini.

¸Istini koju danas želimo slikom približite oku i srcu promatrača, nnačinom koji govori tisuću riječi prikazati ćemo najznačajnije projekte kojima želimo potaknuti investicije, radna mjesta i poboljšati razinu društvene i komunalne infrastrukture.

***Dječji Vrtić Skradin***

Jedan od najvažnijih objekata društvene infrastrukture, ne samo zbog visine ulaganja u njegovu realizaciju, već prije svega zbog poruke koju šalje. Djeca su temelj i budućnost svake zajednice i od početka zaslužuju najbolje. Sredstva za izgradnju i opremanje DV u iznosu od 9,3 milijuna osigurana su kroz Mjeru 7.4.1. sredstvima Fonda za ruralni razvoj i dijelom proračunu Grada Skradina.

**Radovi na vrtiću su u tijeku i očekivani završetak radova je proljeće 2020.**, što će našim najmlađim sugrađanima omogućiti najviše standarde predškolskog odgoja i obrazovanja.

***Sportska dvorana***

Objekt kojeg Skradin zaslužuje u jednakoj mjeri kao i vrtić. **U ovoj godini izrađena je glavni projekt i predan nadležnim tijelima za postupak ishodovanja građevinske dozvole**. Realizacijom ovog projekta, čija je procjenjena vrijednost 12.000.000,00 kn, Skradin će dobiti najmodernije sportske sadržaje usmjerene na potrebe djece i mladih, ali i sadržaj koji stvar potencijal za razvoj sportskog turizma, naročito u radoblju izvan turističke sezone.

***Kulturni centar***

Projekt Ministarstva kulture iz Europskog socijalnog fonda, koji je usmjeren na jačanje suradnje organizacija civilnog društva i javnog sektora kroz pripremu i provedbu kulturnih i umjetničkih programa. Na ovom mjestu treba istaći da smo jedina JLS sa područja naše Županije kojoj je projekt odobren. Vrijednost projekta iznosi 2. 500.000,00 kn od kojih smo 1/3 usmjerili na adaptaciju ovog prostora koji će postati multifunkcionalna dvorana prilagođena suvremenim standardima i koja će građanima omogućiti pristup umjetničkim i kulturnim sadržajima**. Radovi na adaptaciji počinju 01. Listopada I završavaju u proljeće 2020. Vrijednost projekta iznosi 1.550.000,00 kn.**

***Projekt Zaželi***

Projekt Ministarstva rada i mirovinskog sustava iz Europskog socijalnog fonda namjenjen zapošljavanju žena u nepovoljnom položaju na tržištu rada, s naglaskom na žene starije od 50 godina. Grad Skradin je među prvim JLS kojem je projekt odobren, u visini od 1.900.000,00 kn, čime je zaposleno 8 žena sa područja Grada kao i dva voditelja projekta. Oni će se u sljedeće dvije godine brinuti za 40, uglavnom staračkih obitelji. Ovim projektom šalje se snažna pozitivna poruka prema najranjivijim kategorijama društva i to je njegova najveća vrijednost.

***Skradin Gourmet grad***

Projekt koji snažno korespondira sa idejom onog što želimo biti, odnosno destinacija koja svoje gastronomske, kulturne i društveno-ekonomske potencijale razvija u proizvode I doživljaje visoke kvalitete i sofisticiranosti. Mjesto u kojem se mješaju i prožimaju različiti kulturni i gastronomski utjecaji, gdje se dodiruju more i rijeka, uz prirodni biser NP Krku, a stotine tisuća posjetitelja dolaze iz godine u godinu, bez da budem pretenciozan, preodređeno je biti središnja gourmet točka jadranske regije. Biti gourmet grad starteška je odrednica Grada Skradina, definirana najvažnijim gradskim dokumentima, koja je u potpunosti usklađena sa recentnom inicijativom Razvojni sporazum u kojoj prevladavajući utjecaj zauzima lanac vrijednosti poljoprivreda-prehrana i ruralni turizam. Vjerujemo, da ćemo uz pomoć naše Županije, kao jednog od nositelja Sporazuma, dobiti iskrenu podršku za ovaj projekt koji ima potencijal biti točka preokreta ove regije.

U ovoj godini, a vezano za projekt gourmet grad, **uređena je seljačka tržnica, kao mjesto prodaje domaćih proizvoda iz neposredne okolice, dakle uspostavljen je model kratkog lanca opskrbe i izrađen glavni projekt uređenja gourmet akademije koji je I predan nadležnim službama na ishodovanje građevinske dozvole**.

***Veslački centar***

**Izrađeno je idejno rješenje projekta izgradnje veslačkog hangara**, koji uz prostor za smjještaj plovila uključuje i ugostiteljsko-rekreacijske sadržaje (caffe bar, teretana, wellness). Objekt će biti smješten uz budući pomorski terminal NP Krka i komunalnu luku u sklopu koje će biti postavljen ponton za veslačke čamce i kao takav će predstavljati najvažniji infrastrukturni objekt za pripremu veslača koji u Skradin dolaze tijekom zimskog dijela godine.

***Valorizacija utvrde Turina***

Skradinska utvrda i pripadajući ostaci fortifikacijskog sustava predstavljaju ključan materijal za ruzumijevanje urbane geneze Skradina i na današnjim oskudnim ostacima utvrde Turina, nalazi se svojevrsni zametak Grada Skradina. Obzirom na bogatu i slojevitu povijest koja osim početaka hrvatske državnosti, bilježi jasne tragove perioda Ilira, antike, osmanske i mletačke dominacije, naša današnja obaveza i namjera da rekonstruiramo Turinu proizlazi iz želje da kroz nju sačuvamo dio našeg identiteta.Turinu treba zaštiti, rekonstruirati i novom namjenom oplementiti, ali tako da se povećava estetska, simboličko – kulturna  i uporabna vrijednost svih prostornih cjelina u širem obuhvatu.

**U tom smislu izrađen je projekt šetnice i vidikovca do same utvrde Turina a u tijeku je izrada projekt sanacije i valorizacije utvrde i njezina pretvaranja u objekt prezentacije kulturno-povijesne baštine**.

**Prometna infrastruktura**

Uz ove projekte svakako ćemo nastaviti s projektima poboljšanja komunalne infrastrukture: uređenje cesta, poljskih puteva, javne rasvjete…vlastitim snagama i u partnerstvu sa prijateljskim ustanovama i poduzećima , što će svakako dati doprinos kvaliteti življenja naših stanovnika, a pogotovo na onim prostorima gdje ona ne postoji na zadovoljavajućoj razini.

***Turistička zona Prukljan***

Kada je riječ o investicijama koje bi za Skradin mogle značiti iskorak u novu budućnost na prvom mjestu i po visini ulaganja i po cijelom spektru drugih značajki je uređenje turističke i sportsko-rekreacijske zone na površini od 200 ha zemljišta na kojoj bi se nalazilli golf tereni, vile, hoteli, restorani i drugi turistički sadržaji ukupne vrijednosti ulaganja od oko 2.000.000.000,00. Kn. Od 2017. godine projekt je uvršten u nacionalni program reformi Vlada RH, stoga će Ministarstvo državne imovine koje raspolaže sa ovim zemljištem raspisati javni poziv koji će biti obvezujući za budućeg ulagača. Taj grandiozni projekt otvara nove razvojne perspektive i mogućnosti za grad Skradin jer je upravo turizam jedna od strateških odrednica ne samo grada Skradina i kroz njega vidimo pravu šansu za razvitak, otvaranje stotina radnih mjesta, značajne proračunske prihode i ekonomsku korist za naše ljude.

Na kraju, još jednom vam želim zahvaliti što ste ovdje i što s nama djelite radost zbog uspjeha kojeg smo kao zajednica postigli i nadu, želju, nastojanja za još boljim u budućnosti.

Zahvaljujem!